કોંગ્રેસ છેલ્લા કેટલાયે સમયથી રાહુલ ગાંધીની આગેવાનીમાં નવસર્જન યાત્રાઓ કરી રહી છે. રાહુલ ગાંધી નવસર્જન યાત્રા હેઠળ ગુજરાતના અનેક જિલ્લાઓ અને ગામડાઓની મુલાકાત લીધી છે. ઉત્તર ગુજરાતમાં ખેડૂતો સાથે મુલાકાત, દક્ષિણ ગુજરાત અને ખાસ કરીને સુરતમાં લૂમ ઇન્ડસ્ટ્રીના કામદારો, નાના અને મધ્યમ કક્ષાના વેપારીઓ સાથે મુલાકાત કરીને તેમણે ભાજપ તથા નરેન્દ્ર મોદીની નીતિ પર આકરા પ્રહારો કર્યા છે. તેમની આ વારંવારની મુલાકાતોને પરિણામે રાજ્યમાં કોંગ્રેસની લોકપ્રિયતા કેટલેક અંશે વધી છે. વળી તેઓ રાજ્યના ઓબીસી નેતા અલ્પેશ ઠાકોરને કોંગ્રેસમાં જોડવામાં સફળ રહ્યા છે. દલિત નેતા જીજ્ઞેશ મેવાણી સાથે પણ રાહુલે મુલાકાત કરી છે અને તેમનું વલણ પણ કોંગ્રેસ પ્રત્યે નરમ જોવા મળ્યું છે. તો હાર્દિક પટેલ પણ કોંગ્રેસ તરફ ઝૂકી રહ્યા છે. આમ ગુજરાત કોંગ્રેસ રાજ્યમાં પોતાનું પ્રભુત્વ ઊભું કરી શકી છે.